|  |  |
| --- | --- |
| Številka:  | 024-5/2022-3340-10 |
| Datum: | 23. 01. 2024 |

**Zadeva: Zapisnik 8. seje Delovne skupine za trajni dialog z nevladnimi organizacijami v kulturi**

**Pričetek seje:** 23. 1. 2024, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Tomaž Simetinger
2. Uroš Veber
3. Mija Aleš
4. Borut Pelko
5. Ines Kežman
6. Miha Kelemina, MK
7. Tjaša Pureber, MK

**Ostali prisotni:**

1. Lenart J. Kučić, MK
2. Alekzander I. Blatnik, MK

**Opravičeno odsotni:**

1. Inga Remeta
2. Petra Hazabent
3. Sonja Kralj, MK

**Dnevni red:**

1. Potrditev zapisnika 7. seje delovne skupine za trajni dialog z nevladnimi organizacijami v kulturi
2. Razprava o predlogu Zakona o medijih
3. Razno (določitev tem naslednje seje itn.)

**Sklep 1: Člani delovne skupine potrjujejo dnevni red 8. seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnika 7. seje Delovne skupine za trajni dialog z nevladnimi organizacijami v kulturi.**

**Sklep 2: Člani delovne skupine potrjujejo zapisnik 7. Seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Razprava o predlogu Zakona o medijih**

Tjaša Pureber je uvodoma povedala, da je Zakon o medijih v javni razpravi do 31. januarja 2024. Na seji ga bo članom predstavil svetovalec ministrice za kulturo Lenart J. Kučić. Prisotne je seznanila z opravičilom za odsotnost direktorja Direktorata za medije dr. Blaža Mazija.

Uroš Veber je povedal, da so na Asociaciji zakon obravnavali in ga bodo v okviru javne razprave tudi komentirali.

Ines Kežman je povedala, da pri tej temi sodelujejo z Društvom novinarjev, na Motovili pa se ukvarjajo predvsem z vprašanji financiranja medijev preko evropskih razpisov. Zato pozdravljajo novost znotraj zakona, ki na medijskem razpisu omogoča tako vsebinsko podporo kot tudi podporo za delovanje. Prav tako podpirajo idejo medijskega ERAR-ja.

Uroš Veber je poudaril, da ima Radio Študent kot medij posebnega pomena in član Asociacije glede zakona pomisleke glede tega statusa v okviru novega zakona.

Lenart J. Kučić je odgovoril, da je MK z njihovimi pomisleki seznanjen. Poudaril je, da se v že pridobljene statuse ne bo posegalo. Povedal je tudi, da je bila medijska zakonodaja zastarela. Deležniki so zato soglasni, da je potreben nov zakon. Zakon je popolnoma spremenjen, treba ga je brati v celoti, saj vsak vsebinski sklop podpira drugega. MK se intenzivno srečuje z deležniki v sklopu javne razprave. Nov zakon je nastajal v več fazah. Najprej je bila opravljena refleksija veljavnega zakona, kateri členi so še smiselni, kaj bi zakon moral opredeljevati, katere pravice daje, spodbuja in omejuje. Prav tako so se vprašali, kako bi vse to utemeljili v novem zakonu. Zakon je že usklajen z nekaterimi novimi EU uredbami. Medijski zakon opredeljuje temeljne stebre, med drugim svobodo izražanja, zagotavljanje pravice do celostne obveščenosti in pluralnost. Za spodbujanje pluralnosti je država do sedaj namenila 3 milijone evrov na leto.

Uroš Veber je povedal, da meni, da trije milijoni niso dovolj za celoten sektor.

Lenart J. Kučić je pojasnil, da to niso sektorske spodbude. Denar je namenjen za spodbujanje pluralnosti v medijih. Se pa strinja, da bi bila to majhna vsota, če bi se na to vezale še sektorske spodbude. MK je glede spodbude za pluralnost dvignil sredstva za en milijon in nekdanje sofinanciranje medijskih vsebin razširili na različne oblike intervencij (produkcijski stroški, inovacije itn.). Iščejo še načine, kako bi vsoto naredili bolj zavezujočo. Povedal je, da gre pri zakonu o medijih za sistemski zakon, ki bo šele omogočil pravno podlago za interventne ukrepe.

Uroš Veber je vprašal, ali je eden od glavnih ciljev zakona reševanje časopisov ter kako se bo z novim zakonom urejal razvid medijev ter kaj se bo zgodilo v primeru, ko imamo medij, ki je večinsko (80 %) financiran iz javnih virov.

Lenart J. Kučić je odgovoril, da to ni glavni cilj, saj gre za sistemski medijski zakon. Takšni zakoni so namenjeni ureditvi področja, kar pomeni infrastrukturo, zagotovilo za transparentno lastništvo medijev in podobno. Razvid medijev bo po novem urejen po načelu ERAR-ja. Glede medijev, ki so večinsko financirani iz javnih virov, je dodal, da zakon ne more in ne bo vplival na pretekle situacije.

Ines Kežman je vprašala, če se v novem zakonu predvideni ukrepi za večje spodbujanje startup-ov.

Lenart J. Kučić je odgovoril, da se takšne stvari lahko spodbuja v okviru posebnih shem, zakon pa ustvarja pravno podlago zanje.

Borut Pelko je vprašal, koga zares moti koncentrirano lastništvo medijev.

Lenart J. Kučić je odgovoril, da govorimo o sistemskem zakonu, ki daje velik poudarek na pluralnost medijev. Koncentracija medijev v lasti manj lastnikov zmanjšuje pluralnost medijev celotne države. Posledično se izgubljajo raznoliki medijski glasovi, hkrati pa je zaradi take koncentracije težje vstopati na medijski trg novim akterjem.

Tomaž Simetinger je vprašal, ali se z novim zakonom spreminjajo pooblastila inšpektorjev in ali se predvidevajo ukrepi, ki bi okrepili njihovo delo ter kako bomo vzpostavili razmerje med sovražnim govorom in medijskim pluralizmom.

Lenart J. Kučić je odgovoril, da zakon predvideva izboljšave, je pa težava, da je sektor izredno obremenjen. Glede sovražnega govora je odgovoril, da predlagana ureditev predstavlja podlago za posredovanje, če pride do sovražnega govora.

**Sklep 3: Člani Delovne skupine so se seznanili s predlogom novega Zakona o medijih.**

Sklep je bil soglasno sprejet s 7 glasovi ZA, 0 glasovi PROTI in 0 glasovi VZDRŽAN\_A.

1. **Razno**

Delovna skupine se bo v letu 2024 srečala na naslednjih sejah: 20. 3., 9. 6. in 16.10.; skupne seje vseh treh skupin pa bodo 29. 5. in 27.11.

Uroš Veber je predlagal, da se dogovorimo za dodatno sejo, da lahko Delovna skupina obravnava akcijski načrt za NPK.

**Sklep 4: Člani Delovne skupine se strinjajo, da se dodatna seja skliče 28. 2. 2024.**

Sklep je bil soglasno potrjen z 7 glasovi ZA, 0 glasovi PROTI in 0 glasovi VZDRŽAN\_A.

Mija Aleš je vprašala, kdaj je pričakovati povračila škode zaradi poplav kulturnim društvom.

Miha Kelemina je odgovoril, da je MJU pripravil obrazec in celostno zbiral podatke. Povedal je, da bo za natančne informacije zadeve preveril pri pristojnem ministrstvu.

Seja se je zaključila ob 11:30.

**Zapisal:**

Alekzander I. Blatnik, študent

**Podpis:**

Uroš Veber,

predsednik Delovne skupine za trajni dialog z nevladnimi organizacijami v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine